LESY Slovenskej republiky

LESY Slovenskej republiky je štátny podnik, ktorý spravuje lesný majetok vo vlastníctve Slovenskej republiky. Podnik bol založený 1. júla 1999 rozhodnutím Ministerstva pôdohospodárstva. Vznikol zlúčením šiestich samostatných lesných podnikov pôsobiacich v odlišných oblastiach Slovenska ako aj zahrnutím Semenársko-šľachtiteľského podniku Liptovský Hrádok. V roku 2017 LESY SR hospodárili celkovo s 886 252 hektármi lesných pozemkov. Z celkového lesného fondu SR () mali v správe 43,94%. 
Ochrana lesov.
Víziou podniku je „trvalo udržateľný rozvoj štátnych lesov, ktorý vytvorí základ pre uspokojovanie potrieb prírody, spoločnosti, ekonomiky a optimálne zhodnotí lesný majetok štátu.“ Poslanie LESOV SR vyjadril podnik takto: „Svojou podnikateľskou činnosťou chceme dosahovať primeraný zisk, ale zároveň aj uspokojovať verejnoprospešné záujmy, potreby a ochranu prírodného prostredia s cieľom trvalo udržateľného rozvoja lesa.“ Celá plocha obhospodarovaných lesov je certifikovaná v strategickom programe Trvalo udržateľné obhospodarovanie lesov (TUOL) podľa schémy PEFC. Z toho ďalších je certifikovaných schémou FSC. V posledných rokoch narástla ťažba oproti plánovanej ťažbe hlavne v dôsledku smrekových kalamít. Časti výmery slovenských národných parkov, chránených krajinných oblastí ako aj menších chránených oblastí a Karpatských bukových pralesov patriacich do Svetového dedičstva UNESCO patria pod správu LESOV SR.
Vedenie.
V minulosti bol generálnym riaditeľom Marian Staník a predsedom dozornej rady Ing. Jaroslav Regec. 23. júna 2020 bol za riaditeľa vybraný Ing. Matej Vigoda. Do funkcie bol s okamžitou platnosťou vymenovaný 24. júna 2020. 10. marca 2021 Ján Mičovský, minister pôdohospodárstva potvrdil, že riadnym generálnym riaditeľom sa stal Tomáš Čuka, dovtedy dočasne poverený riadením.
Minister pôdohospodárstva Sameul Vlčan 15. júla 2021 za dočasného riaditeľa vymenoval Tibora Köszeghyho. 26. mája 2022 Vlčan za generálneho riaditeľa vymenoval Jána Marhefku, ktorý v minulosti pôsobil ako riaditeľ Štátnych lesov Tatranského národného parku. Na základe kolektívnej zmluvy, ktorú podpísal mal získať odstupné 60 000 eur.
Využitie lesov.
Hospodárske využitie.
Predaj surového dreva je hlavnou obchodnou činnosťou LESOV SR. Ročne sa vyťažia v súlade s plánom približne 4 milióny m³ dreva, v roku 2017 to bolo . Za účelom zvýšenia transparentnosti a dostupnosti predaja dreva zaviedla spoločnosť elektronické aukcie dreva (EAD), prístupné cez internet.
V LESOV SR funguje trojstupňová forma riadenia. Prvým stupňom sú jednotlivé lesné správy, skladajúce sa z lesných obvodov. Lesné správy priamo riadia bezprostrednú výrobu. Celkovo ich je 129, lesných obvodov 969 .Tieto sú združené do 23 odštepných závodov plus 2 špecializovaných, ktoré sú samostatne hospodáriace jednotky. Tretí stupeň, generálne riaditeľstvo riadi odštepné závody priamo ako aj nepriamo (metodicky). Okrem toho majú LESY SR ešte niekoľko špecializovaných pracovísk a účelových zariadení. Odštepný závod Semenoles sa zaoberá pestovaním a predajom semien a sadeníc lesných drevín. V roku 2009 rozpracovali výrobu 83,101 miliónu sadeníc.
Pre verejnosť.
LESY SR prevádzkujú viacero aktivít pre verejnosť. Lesnícky skanzen vo Vydrovskej doline pri Čiernom Balogu navštívilo v roku 2009 viac než 50 tisíc návštevníkov. Súčasťou skanzenu je aj náučný chodník. Spojenie s Čiernym Balogom zabezpečuje Čiernohronská železnica. Stredisko Lesnícke a drevárske múzeum vo Zvolene je od januára 2008 tiež súčasťou LESOV SR. Jeho celoslovenskou úlohou je dokumentovať lesníctvo a drevárstvo. Venuje sa tiež dokumentácii ochrany prírody a spoločnosti vo zvolenskom regióne. Vo svojich fondoch z lesníctva, drevárstva, mykológie, histórie, archeológie, numizmatiky a národopisu má viac ako 51 000 zbierkových predmetov. LESY SR spravujú aj 840 tis. ha poľovníckych a 70 rybárskych revírov. LESY SR tiež ponúkajú ubytovanie v kategóriách zrub až poľovnícky zámok na mnohých miestach Slovenska.